Torben Hansen (S), 2010-03-16:
Ungdomsarbejdsløsheden er alvorlig, og den er desværre også stærkt stigende.
Der kan sættes mange ting i gang for at bekæmpe, forhindre ungdomsarbejdsløsheden, og blandt nogle af de mest virkningsfulde ting er at sikre på forhånd, at så mange unge som muligt får en ungdomsuddannelse.
Som det er for nærværende, hvor mere end 20 pct. af en ungdomsårgang ikke får en ungdomsuddannelse, er det ikke holdbart, hverken for de unge eller for samfundet.
Det lovforslag, vi behandler nu, er en udmøntning af det forlig, som blev indgået i november 2009, og som Socialdemokratiet er en del af.
Der er rigtig mange aspekter i det her forslag, som Socialdemokratiet er glad for.
Det er bl.a. mere fokus på de 15-18-årige, strakstilbuddene for dem under 20 år, penge både til læse- og skrivetest, men også til læse- og skriveundervisning, forbedring af jobrotation, mentorer til unge under 30 år m.m.
Eksempelvis har jobrotation tidligt vist sig at være et meget virkningsfuldt redskab både til at sikre den fornødne uddannelse og også til at sikre tilknytning til arbejdsmarkedet.
Socialdemokratiet håber derfor med den her forbedring, og når vi har fået mere regional ophængning af jobrotation, at der også kommer gang i det her instrument.
Et af de helt store problemer, hvilket jo også ses af LO's og DA's 23 forslag fra januar til imødegåelse af langtidsledighed, er de almene kompetencer.
Med det her lovforslag tages der skridt i den rigtige retning på det her punkt, men Socialdemokratiet vil også opfordre resten af Folketinget til at holde meget øje med det her, for det er altså en væsentlig barriere for rigtig mange unge og for den sags skyld også for andre aldersgrupper for at komme i gang med en uddannelse eller komme ind på arbejdsmarkedet.
Den væsentlige barriere ligger i mangel på de helt almene kompetencer.
Strakstilbud til de 18-19-årige er vigtigt, men det er også vigtigt, at det her tilbud og det forløb, der er i den sammenhæng, i videst muligt omfang bliver uddannelsesrettet.
Der er rigtig mange, op til 10.000 unge under 18 år, som hverken er under uddannelse eller i job.
Indsatsen over for dem skal forstærkes, og Socialdemokratiet er optaget af, at indsatsen også fortsat ligger i UU, altså Ungdommens Uddannelsesvejledning, som det jo også fastslås med det her lovforslag, men også, at der tages de nødvendige hensyn til den her oftest lidt trængte gruppe.
Derfor er det også vigtigt, at det understreges, at de unge under 18 år, der får en eller anden form for offentlig ydelse, bevarer den ret.
Virksomhedspraktik er en del af det tilbud, der er til de unge, men Socialdemokratiet vil endnu en gang gerne understrege vigtigheden i, at det er et uddannelsesrettet tilbud.
Det er altså der, hvor muligheden for fast, varig tilknytning til arbejdsmarkedet ligger.
Uddannelse fylder også meget i Socialdemokratiets vækstplan fra sidste år, fordi vi i Socialdemokratiet her gjorde det klart, at vi over de næste 3 år vil give 30.000 ledige mulighed for at tage uddannelse, herunder at blive bedre på de almene kompetencer, på dagpenge.
Det har vi desværre ikke kunnet skaffe flertal for, men offentlige investeringer, praktikpladser, uddannelse på dagpenge vil også være nogle af de veje, som vi mener der skal betrædes, ud af arbejdsløsheden.
Med de her bemærkninger vil vi tilkendegive, at Socialdemokratiet selvfølgelig støtter lovforslaget, da vi er en del af forligskredsen, og at vi er meget optaget af, at alle de her skridt, der overhovedet kan tages i forhold til ungdomsarbejdsløsheden, bliver taget.